Monte-Criston kreivi

Monte-Criston kreivi (, suomeksi joskus myös Monte Criston kreivi) on klassinen Alexandre Dumas vanhemman kirjoittama historiallinen seikkailuromaani. Sitä pidetään usein Dumas'n parhaimpiin kuuluvana teoksena ja se esiintyy usein myös kaikkien aikojen parhaimpien romaanien listoilla.

Tarinan paikkana ovat Ranska, Italia ja Välimeren saaret vuosina 1814–1838. Seikkailuromaanin tyyliin kirjoitetun tarinan teemoja ovat oikeus, kosto, armeliaisuus ja anteeksianto.

 Juoni 
Romaani alkaa, kun Edmond Dantès palaa Marseilleen ja tapaa perheensä ja ystävänsä. Dantèsista on tulossa Morrelin laivanvarustamoyhtiön Pharaon-laivan kapteeni ja hän aikoo naimisiin kauniin Mercedeksen kanssa. Kapteenin paikasta kateellinen Danglars ja Mercedestä rakastava Fernand juonittelevat ilmiantokirjeen, ja häät keskeytyvät kun Dantèsia tullaan pidättämään kuninkaan nimissä. Kuulustelijana toimivan prokuraattorin sijaisen de Villefortin annetaan ymmärtää, että Dantès oli viemässä kirjettä Napoleonilta hänen isälleen – tunnetulle bonapartistille Noirtier'lle (koko sukunimi Noirtier de Villefort). Urastaan ja maineestaan huolestunut de Villefort polttaa kirjeen ja passittaa Dantèsin Ifin vankilaan.

Neljätoistavuotisen vankeutensa aikana Dantès menettää melkein toivonsa ja yrittää kuolla nälkään. Hän pelastuu, kun apotti Faria kaivautuu pakotunnelistaan hänen selliinsä. Apotista tulee hänelle ystävä ja opettaja, jolta hän oppii monia asioita pakotunnelin kaivamisen lomassa. Apotti myös päättelee Dantèsin vihamiesten nimet ja Dantès vannoo kostavansa heille. Kun Faria kuolee, Dantès karkaa tämän ruumissäkissä, löytää apotin aarteen Montecriston saarelta ja muuttaa nimensä Monte-Criston kreiviksi aarresaarensa mukaan. Hän palkitsee ensin Sindbad Merenkulkijana hyväntekijänsä Morrelin, jonka jälkeen matkustelee ja suunnittelee kostoaan kymmenen vuotta.

Monte-Cristo esiintyy eri henkilöllisyyksillä kuten apotti Busonina, lordi Wilmorena ja Sindbad Merenkulkija. Hän muuttaa Pariisiin, jossa hänen vihamiehensä ovat päässeet arvostettuun asemaan. Monte-Criston tunnistaa vain entinen kihlattu Mercedes, joka on nyt Fernandin vaimo. Fernand on arvostettu kreivi Morcerf sekä pääri, Danglars menestyvä pankkiiri ja de Villefort kuninkaallinen prokuraattori (= yleinen syyttäjä).

Toimittaessaan kostoa loppuun kreivi ilmiantaa aina itsensä vihamiehilleen. Fernandille hän esiintyy Dantèsin merimiespuvussa, ja tämä ampuu itsensä. Apurin puukotettua Caderoussen kreivi sanoo hänelle: "Olen vain köyhä merimies, jonka isä kuoli nälkään sinun vuoksesi." Caderousse tunnistaa hänet viime hetkellä ennen kuolemaansa. Danglars ja Villefort eivät kuole, mutta ensimmäinen menettää rahansa ja toinen vaimonsa, poikansa ja järkensä.

Monte-Cristo uskoo olevansa oikeutettu rankaisemaan – "Jumalan ruoska kuten Attila" – ja yhteiskunnan lakien ulkopuolella. Hän sanoo, että tuomioista eli "luonnollisesta tuomitsemisesta huolehtivat ne, joille Jumala on antanut siunauksensa", hän myös pitää itseään yhtenä näistä. Kirja päättyy Villefortin tyttärelle Valentinelle ja Maximilien Morrelille osoitettuun kirjeeseen, jossa kreivi myöntää olleensa väärässä asettuessaan Jumalan asemaan ja kirjoittaa, että "kaikki inhimillinen viisaus sisältyy näihin kahteen sanaan: Odota ja toivo!" Morrel ja aluksi toiselle kihlattu Valentine saavat toisensa ja myös Monte-Cristo löytää uuden onnen Haydéen seurassa.

 Henkilöt 
 Edmond Dantès – päähenkilö, kauppalaiva Pharaonin perämies ja varakapteeni, joka esiintyy myös nimillä Monte-Criston kreivi, Sindbad merenkulkija, apotti Busoni ja lordi Wilmore; on kirjan alussa menossa kihloihin Mercedeksen kanssa, mutta joutuu vankilaan bonapartistiksi syytettynä.
 Apotti Faria – italialainen pappismies joka puhuu monia eri kieliä ja on Italian itsenäisyyden vankkumaton kannattaja; siksi hänet onkin vangittu ja hän tutustuu salaa Dantésiin Ifin vankilassa; apotti kuolee halvauskohtaukseen mutta jättää toverilleen perinnön jonka avulla hän toteuttaa kostonsa.  
 Bertuccio – päähenkilön uskollinen palvelija, korsikalainen ja bonapartisti.
 Ali – päähenkilön lähin palvelija; kielensä menettänyt nubialainen, joka oli jo tuomittu mestattavaksi mutta jonka Monte-Cristo lunasti vapaaksi, koska tarvitsi tällaisen palvelijan. Kuolemaan asti uskollinen kreiville.
Jacopo – korsikalainen merimies joka auttaa päähenkilöä ensin tämän paettua vankilasta ja on loppuun asti tämän uskollinen palvelija nimenomaan merimiehenä.
 Fernand Mondego – Dantèsin kilpakosija, joka lopulta menee Mercedeksen kanssa naimisiin ja kohoaa kenraaliksi, pääriksi ja lopulta kreiviksi nimellä Morcerf – pääasiassa petoksen keinoin.
 Danglars – Pharaonin tilinhoitaja, joka kadehtii Dantèsin kapteenin paikkaa; nousee rikkaaksi pankkiiriksi.
 Hermine de Nargonne Danglars – edellisen puoliso, toista kertaa naimisissa.
 Eugenie Danglars – edellisten tytär, oopperalaulajatar.
 Louise d´Armilly – edellisen ystävätär, konserttipianisti, keuhkotautinen.
 Gérard de Villefort – prokuraattorin sijainen Marseillessa; tuomitsee Dantesin vankilaan pelastaakseen oman uransa. Tulee mielisairaaksi.
 Héloïse de Villefort – edellisen toinen puoliso; myrkyttäjätär. Kuolee omaan myrkkyynsä.
 Edouard de Villefort – edellisten täysin piloille hemmoteltu pikkupoika. Kuolee äitinsä myrkyttämänä.
 Renée de Villefort – Gérard de Villefortin ensimmäinen vaimo.
 Andrea Cavalcanti – Gérard de Villefort'in ja Hermine de Nargonnen salainen avioton lapsi; vanhemmat luulevat tämän syntyneen kuolleena, mutta Bertuccio pelasti lapsen hengen; lapsi kasvatettiin Korsikassa nimellä Benedetto. Oikean isänsä pohjimmaisen pahuuden täysin myrkyttämä varas ja murhaaja.
 Mercédès Herrera – Dantèsin kihlattu tarinan alussa; myöhemmin kreivi Morcerfin eli Fernandin vaimo.
 Gaspard Caderousse – Dantèsin naapuri tarinan alussa; sittemmin murhamies ja murtovaras. Benedetto tappoi hänet.
 Madeleine carcontelainen – edellisen jopa murhaa kaihtamaton puoliso. Kuolee ryöstämänsä kauppiaan pistoolinluodista.
 Pierre Morrel – laivanvarustaja, joka on Dantèsille ystävällinen; maksaa Dantèsin kuolevan isän velat ja hautaa tämän – minkä takia on tulla tuhotuksi bonapartistin omaisen auttajana satapäiväisen keisarikunnan kaaduttua.
 Julie – edellisen todella hyväsydäminen tytär; tukee isäänsä aina kuoleman partaalle asti ja tuo tälle pelastavan kukkaron
 Emmanuel Herbault – Julien jalosydäminen kihlattu ja sittemmin uskollinen puoliso
 Noirtier – Villefort'in isä; girondisti ja jakobiini; koko tarinan hiljainen keskushahmo, loppuosan ajan täysin halvaantunut, locked-in-tilassa
 Albert de Morcerf – Fernandin ja Mercedeksen poika; värvääntyy lopussa spahiväkeen. Ottaa äitinsä sukunimen häväistyksen tapahduttua.
 Valentine de Villefort – Villefortin ja hänen ensimmäisen vaimonsa tytär; Héloïse yrittää moneen otteeseen myrkyttää hänet saadakseen perinnön Edouardille mutta Monte-Cristo pelastaa Valentinen
 markiisi de Saint-Méran – Renéen isä ja Valentinen isoisä; kuolee Héloïsen myrkyttämänä
 markiisitar de Saint-Méran – Renéen äiti ja Valentinen isoäiti; kuolee Héloïsen myrkyttämänä
 Maximilien Morrel – Morrelin poika, spahiratsumestari joka rakastuu Valentineen
 Haydée – Janinan visiiri pašša Ali Tebellinin ja hänen lempivaimonsa Vasilikin tytär, jonka Haydéen isän pettänyt Fernand myi orjaksi ja jonka Monte-Cristo vapautti ja adoptoi. 
 Franz d'Epinay – Albertin ystävä, Valentinen sulhanen, joka purkaa kihlauksen saadessaan tietää Noirtier'n surmanneen hänen isänsä.
 Beauchamp – Albertin ystävä, pariisilainen lehtimies, joka selvittää kreivi Morcerfin rikokset käymällä itse Janinassa.
 Lucien Debray – Albertin ystävä, ministerin sihteeri, Danglarsin perheen ystävä.
 Château-Renaud – Albertin ystävä, pariisilainen aatelismies.
 Luigi Vampa – pelätty roomalainen rosvo, Monte-Criston kreivin ystävä.
 Baptistin – Monte-Criston kreivin palvelija.
 Kreivitär G... – Teresa Guiccioli, venetsialainen kreivitär.


 Muiden kirjoittamia jatko-osia 

 Adolf Mützelburg: Maailman herra 1–2 (Nide 1947), saksaksi Der Herr der WeltKatalog der Deutschen Nationalbibliothek: Adolf Mützelburgin teoksia.
 Adolf Mützelburg: Miljoonamorsian (Nide 1951), saksaksi Die Millionenbraut
 F. Le Prince ja Alexandre Dumas: Monte Criston saari (1952)
 Jean du Boys: Kreivitär Monte Cristo eli salaperäinen nainen (K.L. Rantanen 1909)
 Montekriston kreivi (Pihl 1891) 

 Suomennoksia 


 Elokuva- ja tv-sovitukset 
Kirjasta on tehty lukuisia eri elokuva- tv- ja radiosovituksia, joista tunnetuimpia ovat:

 Monte Criston kreivi (The Count of Monte-Cristo), 1975, Iso-Britannia, TV-elokuva. Ohj. David Greene, Edmond Dantesin roolissa Richard Chamberlain
 Monte Criston kreivi (Le Comte de Monte Cristo), 1998, Ranska, 4-osainen TV-sarja. Ohj. Josée Dayan, Edmond Dantesina Gérard Depardieu
 Monte Criston kreivi (The Count of Monte Cristo), 2002, Yhdysvallat, elokuva. Ohj. Kevin Reynolds, Edmond Dantesina Jim Caviezel.
 Le Comte de Monte-Cristo, 2024, Ranska, elokuva. Ohj. Matthieu Delaporte ja Alexande de La Patellière, Edmond Dantesina Pierre Niney
 The Count of Monte Cristo, 2024, Ranska & Italia, englanninkielinen 8-osainen sarja. Ohj. Bille August, Edmond Dantesina Sam Claflin

 Lähteet 

Aiheesta muualla

Vapaasti ladattavia Alexandre Dumas vanhemman e-kirjoja Projekti Lönnrotilta sekä Project Gutenbergiltä
Monte-Criston kreivi Gutenberg-projektissa 
Monte-Criston kreivi LibriVox-äänikirjana 
 Filmatisointeja IMDb:ssa
 , Monte Criston kreivi (1998) tv-sarja, pääosassa Gérard Depardieu

Luokka:Ranskalaiset romaanit
Luokka:Seikkailuromaanit
Luokka:Vuoden 1844 kirjat
Luokka:Seulonnan keskeiset artikkelit